*Projekts*

LATVIJAS REPUBLIKAS MINISTRU KABINETS

2021. gada \_\_\_ .\_\_\_\_\_\_\_                                               Noteikumi Nr.\_\_

Rīgā                                                                               (prot. Nr.\_\_  \_\_.§)

**Komerciālo pārvadājumu noteikumi**

Izdoti saskaņā ar

[Sabiedriskā](https://likumi.lv/ta/id/47774-dzelzcela-likums) transporta pakalpojumu likuma

8.1panta sesto daļu

**I. Vispārīgie jautājumi**

1. Noteikumi nosaka:

1.1. prasības attiecībā uz pakalpojumu sniegšanai komerciālajos maršrutos (reisos) izmantojamo transportlīdzekļu vecumu un aprīkojumu, pakalpojuma sniegšanu komerciālajā maršrutā (reisā);

1.2. prasības attiecībā uz biļešu tirdzniecību komerciālajos maršrutos (reisos);

1.3.maršruta atļaujas saņemšanai iesniedzamā pieteikuma formu un tajā sniedzamās informācijas apjomu.

1. Noteikumi attiecas uz tādu pasažieru pārvadājumu pakalpojumu sniegšanu reģionālas nozīmes maršrutā (reisā), kuros no valsts vai pašvaldības budžeta netiek kompensēti ar pakalpojumu sniegšanu saistītie izdevumi un zaudējumi.

**II. Maršruta atļaujas saņemšana**

1. Pārvadātājs pieteikumu maršruta atļaujas saņemšanai iesniedz, aizpildot speciālu tiešsaistes formu (pielikums) valsts sabiedrības ar ierobežotu atbildību "Autotransporta direkcija" (turpmāk - Autotransporta direkcija) tīmekļvietnē (www.atd.lv) (e-pakalpojums), identifikācijai izmantojot vienotajā valsts un pašvaldību pakalpojumu portālā (www.latvija.lv) pieejamos personas identifikācijas līdzekļus.
2. Pārvadātājs pieteikumu maršruta atļaujas saņemšanai var iesniegt uz visiem vai tikai uz atsevišķiem Autotransporta direkcija tīmekļvietnē publicētajiem komerciālajiem maršrutiem (reisiem).
3. Jauna komerciālā maršruta vai reisa atklāšanu vai esoša komerciālā maršruta (reisa) grozīšanu var ierosināt Sabiedriskā transporta padome, plānošanas reģions, pārvadātājs, kā arī jebkura juridiska vai fiziska persona, pamatojot ierosināto izmaiņu nepieciešamību. Pārvadātājs priekšlikumu jauna komerciālā maršruta (reisa) atklāšanu vai esoša komerciālā maršruta (reisa) grozīšanu iesniedz, aizpildot šo noteikumu 3.punktā minēto tiešsaistes formu.
4. Autotransporta direkcija, ievērojot Administratīvā procesa likumā noteiktos termiņus, maršruta atļauju izsniedz pārvadātājam:
	1. kas atbilst Sabiedriskā transporta pakalpojumu likuma 8.1panta trešajā daļā noteiktajām;
	2. kura transportlīdzekļu vecums un aprīkojums atbilst šo noteikumu III. nodaļā noteiktām prasībām;
	3. kas nodrošina šo noteikumu IV. nodaļā noteiktās prasības attiecībā uz biļešu tirdzniecību;
	4. kas nodrošina šo noteikumu V. nodaļā noteiktās prasības attiecībā uz pakalpojumu sniegšanu.
5. Autotransporta direkcija maršruta atļauju aptur vai anulē Sabiedriskā transporta pakalpojumu likuma 8.1panta piektajā daļā paredzētajos gadījumos. Lēmumā par maršruta atļaujas apturēšanu norāda termiņu konstatēto neatbilstību novēršanai.

**III. Prasības pakalpojumu sniegšanā izmantojamajiem transportlīdzekļiem**

1. Komerciālajos maršrutos (reisos) tiek izmantoti M2 kategorijas autobusi, autobusi, kuru pilna masa nepārsniedz piecas tonnas un M3 kategorijas autobusi, kuru pilna masa pārsniedz piecas tonnas. Autobusu vecums katrā izsniegtās maršruta atļaujas darbības gadā nevar pārsniegt:
	1. astoņus gadus M2 kategorijas autobusiem;
	2. piecpadsmit gadus M3 kategorijas autobusiem.
2. Komerciālajos maršrutos (reisos) izmantojamajiem autobusiem ir jābūt aprīkotiem ar elektronisko maršruta zīmi, kura izvietota autobusa priekšpusē. Maršruta zīmē jābūt redzamai atzīmei par maršruta (reisa) piederību komerciālajiem maršrutiem (reisiem), t.i. lielajam burtam “K”. Minimālais maršruta zīmes izmērs ir 600 x 200 mm. Maršruta zīmē attēloto ciparu minimālais augstums ir 60 mm, minimālais burtu augstums ir 50 mm.
3. Komerciālajos maršrutos (reisos) izmantojamajos autobusos jānodrošina pieturu paziņošana audiālā un vizuālā formātā:
	1. audiālai informācijai jābūt saprotamai arī cilvēkiem ar dzirdes traucējumiem. Skaņai jābūt precīzi dzirdamai bez traucējumiem;
	2. vizuālai informācijai jābūt redzamai arī cilvēkiem ar redzes traucējumiem. Burtiem jābūt kontrastējošiem ar pamatni, piemēram melni burti uz baltas pamatnes.
4. Komerciālajos maršrutos (reisos) izmantojamajos autobusos pasažieriem redzamā vietā jābūt redzamam pārvadātāja nosaukumam un kontaktinformācijai.

**IV. Prasības biļešu tirdzniecībai**

1. Komerciālajos maršrutos (reisos) pasažiera braukšanas tiesības sabiedriskajā transportlīdzeklī apliecina biļete. Elektroniski vai pa tālruni iegādātajām biļetēm braukšanas tiesības apliecina autorizācijas vai rezervācijas kods (piemēram, svītrkods, QR u.c.). Iegādājoties biļeti pasažierim jābūt pieejamai informācijai par pakalpojuma sniegšanas noteikumiem, par pasažiera tiesībām atteikties no brauciena un iespējām saņemt maksu par neizmantoto biļeti, kā arī tiesībām saņemt zaudējumus, ja tādi tam tiek radīti, un izmaksājamo zaudējumu apmēriem, kā arī cita informācija, kas saistīta ar pakalpojuma izmantošanu.
2. Komerciālajos maršrutos (reisos) biļeti pasažierim pārdod saskaņā ar pārvadātāja apstiprinātiem tarifiem. Pārvadātājs komerciālajos maršrutos (reisos) ir tiesīgs noteikt lojalitātes programmas, atlaides un citus speciālos piedāvājumus.
3. Biļetē ir šādi obligātie rekvizīti:
	1. pārvadātāja vai biļešu tirgotāja rekvizīti (nosaukums un nodokļu maksātāja numurs);
	2. biļetes numurs;
	3. brauciena sākumpunkts un galapunkts;
	4. biļetes cena;
	5. maršruta nosaukums;
	6. biļetes pārdošanas datums un laiks;
	7. atlaide, ja tāda ir piešķirta;
	8. bagāžas pārvadājuma maksa, ja tāda tiek piemērota;
	9. PVN;
	10. norāde "kopā apmaksai";
	11. cita informācija.
4. Visos komerciālajos maršrutos (reisos) izmantojamajos autobusos pasažieriem par braucienu ir jābūt iespējai norēķināties ar bezskaidras naudas norēķinu līdzekļiem.
5. Pārvadātājs komerciālajos maršrutos (reisos) ir tiesīgs pasažierim piemērot līgumsodu, ja pasažieris izmanto pakalpojumu bez samaksas vai braukšanai derīgas biļetes. Līgumsoda apmēru nosaka pārvadātājs. Informāciju par līgumsoda apmēriem un tā izmaiņām ir pieejama vismaz pakalpojuma sniegšanā izmantojamajos autobusos un biļešu tirdzniecības vietās.

**V. Prasības pakalpojuma sniegšanai**

1. Sniedzot pakalpojumu komerciālajos maršrutos (reisos) pārvadātājs nodrošina:
	1. pakalpojumu sniegšanas regularitāti, intensitāti un precizitāti saskaņā ar apstiprināto autobusu kustības sarakstu. Atkāpšanos no kustības sarakstā noteiktās precizitātes ir pieļaujama, ja pakalpojuma izpildi ietekmē ceļa stāvoklis, sastrēgumi vai citi no pārvadātāja neatkarīgi apstākļi;
	2. pasažieru apmaiņu autobusu kustībās sarakstā norādītajās maršrutu apkalpes vietās;
	3. valstspilsētu teritorijā ienākošajos komerciālajos maršrutos (reisos) autobusu kustības sarakstā iekļautās pieturas izmantošanu tikai pasažieru izlaišanai. Pasažieru uzņemšana valstspilsētu teritorijā ienākošajos komerciālajos maršrutos (reisos) ir atļauta pēc saskaņošanas ar attiecīgo valstspilsētas domi.
	4. valstspilsētu teritorijā izbraucošajos komerciālajos maršrutos (reisos) autobusu kustības sarakstā iekļautās pieturas izmantošanu tikai pasažieru izlaišanai – tikai pasažieru uzņemšanu;
	5. stāvvietu izmantošanu tikai autobusos, kuri tiek izmantoti maršrutos (reisos), kuru kopgarums nepārsniedz 60 km.
2. Kustības sarakstu izvietošana un aktualizēšana komerciālajos maršrutos (reisos) notiek saskaņā ar noteikumiem, kuri reglamentē sabiedriskā transporta pakalpojumu organizēšanas kārtību maršrutu tīklā.

**VI. Noslēguma jautājumi**

1. Noteikumi stājas spēkā 2021.gada 1.jūlijā.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova